Il-Ħames Pitazz – Paragrafi 1322-1330 Ġ.M.Ġ Id-dgħajsa ta' ħajti miexja ġmielha Fost dlam u dellijiet tal-lejl, U ma nista' nilmaħ l-ebda xatt; Qiegħda nirkeb il-ħalel għoljin. L-iċken tempesta biżżejjed biex negħreq; Tiblagħli d-dgħajsa tiegħi fil-fond jobrom tal-baħar, Li kieku Inti stess ma kontx qed tgħasses fuqi, O Alla, F'kull waqt u mument ta' ħajti. Fost il-ħalel jagħmlu ħsejjes tal-biża' Jiena nkompli nivjaġġa fil-paċi, bil-fiduċja, U bħal tifla nħares fil-bogħod bla biża', Għax Inti, O Ġesu', id-Dawl tiegħi. Madwari kullimkien biża' u twerwir, Imma ġewwa ruħi hemm paċi iktar profonda mill-fond tal-baħar, Għax dak li hu maqgħud miegħek, O Mulej, ma jintilifx, Imħabbtek tiżgurani minn dan, O Alla. Għalkemm ruxxmata perikli jinsabu madwari, Minn l-ebda waħda minnhom ma nibża', għax ħarsti fissa fuq is-sema mimli kwiekeb, U jiena nissokkta 'l quddiem kuraġġuża u ferħana, Kif jixraq lill-qalb safja. U jekk id-dgħajsa ta' ħajti tinsab miexja hekk fil-paċi, Dan minħabba ħaġa waħda biss fuq kollox: Inti l-kaptan tiegħi, O Alla. Dan jiena nistqarru bl-ikbar umilta'. Ġ.M.Ġ O Alla tiegħi, jiena nħobbok. Krakovja, 20 ta' Ottubru 1937. Ninxteħet quddiemek, O Ħobż tal-Anġli B'fidi profonda, tama u mħabba U mill-fond ta' ruħi nagħtik qima, Għalkemm jiena l-istess xejn. Ninxteħet quddiemek, O Alla moħbi U nħobbok b'qalbi kollha. Il-veli tal-misteru m'humiex ostakli għalija; Jiena nħobbok bħalma jħobbok il-magħżulin Tiegħek fil-ġenna. Ninxteħet quddiemek, O Ħaruf ta' Alla Li tneħħi d-dnubiet ta' ruħi, Li jiena nirċievi f'qalbi kull filgħodu, Inti li Inti l-għajnuna tiegħi. Ġ.M.Ġ Krakovja, 20 ta' Ottubru 1937. Il-ħames pitazz. O Alla tiegħi, jalla kulma hu ġo fija jfaħħrek, Mulej u Ħallieq tiegħi; u b'kull taħbita ta' qalbi rrid infaħħar il-ħniena Tiegħek bla tarf. Irrid ngħarraf lill-erwieħ bit-tjubija Tiegħek u ninkuraġġihom biex jafdaw fil-ħniena Tiegħek. Din hi l-missjoni tiegħi, li Inti stess afdajtli f'idejja, O Mulej, f'din il-ħajja u f'dik li ġejja. Illum qegħdin nibdew irtir ta' tmint ijiem. Ġesu', Mgħallem tiegħi, għinni nagħmel dawn l-eżerċizzi ta' dan l-irtir qaddis bl-ikbar ħeġġa possibbli. Jalla l-Ispirtu Tiegħek imexxini, O Alla, fl-ikbar profondita' tal-għarfien Tiegħek, u tiegħi wkoll. Għax jiena nista' inħobbok biss daqskemm nista' nsir nafek. U nsir nobgħod lili nnifsi biss daqskemm insir naf il-miżerja tiegħi. Jiena naf, Mulej, li Inti m'intix ser tiċħadli l-għajnuna Tiegħek. Nixtieq nispiċċa dan l-irtir bħala qaddisa, ukoll jekk l-għajnejn tal-bnedmin ma jindunawx b'din il-ħaġa, lanqas għajnejn is-superjuri. Nintelaq kollni kemm jien fil-ħidma tal-grazzja Tiegħek. Ħalli r-rieda Tiegħek titwettaq bis-sħiħ fija, O Mulej. L-ewwel jum. Ġesu': Binti, dan l-irtir ser ikun kontemplazzjoni bla waqfien. Jiena ser nieħdok f'dan l-irtir bħal f'bankett spiritwali. Qrib il-Qalb ħanina tiegħi, inti timmedita fuq il-grazzji kollha li qalbek irċeviet, u paċi profonda takkumpanjalek ruħek. Jiena rrid li l-għajnejn ta' ruħek ikunu dejjem fissi fuq ir-rieda qaddisa Tiegħi, għax b'dan il-mod int togħġobni l-iktar. L-ebda sagrifiċċju ma jista' jħabbatha ma' din il-ħaġa. Matul l-eżerċizzi kollha inti tibqa' qrib ta' qalbi. Inti ma tagħmel l-ebda tibdil, għax Jiena niddisponi minn ħajtek kollha skont ma jogħġob lili. Is-saċerdot li jagħmel l-irtir ma jgħid l-ebda kelma li tinkwetak. Ġesu' tiegħi, diġa' għamilt żewġ meditazzjonijiet, u nista' nagħraf, permezz tagħhom, li kulma Inti għidt hu veru. Qiegħda nħoss paċi profonda, u din il-paċi ħierġa mix-xhieda tal-kuxjenza tiegħi; jiġifieri, li jiena qiegħda nagħmel dejjem ir-rieda Tiegħek, O Mulej. Waqt il-meditazzjoni fuq l-iskop tal-bniedem, jiena fhimt li din il-verita' tinsab ankrata fil-fond ta' ruħi, u li l-għemejjel tiegħi, għalhekk, huma iżjed perfetti. Jiena naf għaliex ġejt maħluqa. Il-ħlejjaq, kollha kemm huma flimkien, ma jistgħux jieħdu post il-Ħallieq tiegħi. Jiena naf li Alla hu l-iskop aħħari tiegħi u għalhekk, f'kulma nagħmel, l-ewwel naħseb f'Alla. + O, kemm hi ħaġa ta' fejda tagħmel irtir qrib il-Qalb l-iżjed ħelwa ta' Alla tiegħi. Ninsab fid-deżert flimkien mal-Maħbub tiegħi. Ħadd ma jinterrompi d-djalogu ħelu tiegħi Miegħu.
Djarju ta' Swor Fawstina – Il-5 Pitazz (par.1322-1330)